UTKAST

Til: Universitetsdirektøren

# Administrative IT-systemer – høringssvar fra HF

Vi viser til e-post av 13.12.11 vedlagt delinnstilling om organisering av arbeidet med administrative IT-systemer ved UiO, fra plangruppe for administrative IT-systemer.

Vi er bedt om å svare spesielt på enkelte spørsmål. Før vi går inn på dem vil vi generelt få si at i høringsprosessen bør dokumenter som foreslår tiltak med finansielle og/eller organisatoriske konsekvenser for fakultetene og/eller instituttene gjøres gjenstand for en lengre høring enn de dokumentene som gjelder mindre saker. Konsekvensene bør komme tydelig fram i høringsdokumentene. Saker med finansielle og/eller organisatoriske konsekvenser kan dermed behandles i de relevante beslutningsorganene på fakultet og institutt.

Generelt gir delinnstillingen uttrykk for behovet for en klargjøring av ansvar, myndighet og rutiner rundt de administrative IT-systemene som det ikke er vanskelig å slutte seg til. Et hovedfokus på brukerbehov og effektive og robuste systemer virker godt. Vi håper at de neste delinnstillingene konkretiserer planene for å sikre at brukerperspektivet ivaretas.

Til de konkrete spørsmålene vi er bedt om å besvare:

Sammensetningen av den strategiske koordineringsgruppen virker rimelig slik det er skissert i delinnstillingen. Vi mener at blant fakultetenes representanter bør HUMSAM- og allmennfakultetene være representert.

Når det gjelder rådgivnings- og sekretariatsfunksjonen som foreslås etablert, mener vi det ville vært en fordel om gruppa hadde redegjort for om denne innebærer en økt bemanning, og i så tilfelle til USIT eller til systemeierne, eller om funksjonen skal bemannes med allerede ansatte enten fra USIT eller fra systemeierne. Inntil prøveperioden er over og en evaluering foreligger, virker det hensiktsmessig at den legges til USIT. Her vil trolig mye avhenge av forholdet til systemeierne.

Det er for tidlig å si spesielt hvilken kompetanse denne enheten bør ha selv, hva som bør hentes fra andre steder i organisasjonen og hva som eventuelt bør hentes utenfor UiO. Generelt mener vi at funksjonen må kombinere både kunnskap om IT-systemer og organisasjonskunnskap om UiO. Vi regner med at det vil ligge til grunn en kostnadsvurdering for evt innkjøp av kompetanse utenfra.

Forslaget om at systemeierskapet for de store systemene legges til den enkelte fagdirektør virker hensiktsmessig i lys av rammebeskrivelsen.

Spesiell IT-kompetanse bør hentes fra rådgivnings- og sekretariatsfunksjonen i stedet for å bygge opp spesiell IT-kompetanse rundt den enkelte systemeier.

Prosjektgruppas inndeling av systemene i flere kategorier virker fornuftig og hensiktsmessig, også med tanke på prioriteringshensyn.